Source: https://www.eca.europa.eu/ro/Pages/LegalFramework.aspx
Timestamp: 2020-01-18 03:28:47+00:00
Document Index: 33435556

Matched Legal Cases: ['articolul 285', 'Articolul 285', 'Articolul 286', 'Articolul 287', 'articolul 27', 'Articolul 319', 'Articolul 322', 'Articolul 325', 'articolul 287']

Cadrul juridic | CURTEA DE CONTURI EUROPEANĂ
Prima pagină > Despre noi: Cadrul juridic
În calitatea sa de instituție a UE, înființată prin tratat, Curtea de Conturi Europeană își desfășoară activitățile de audit într-un cadru interinstituțional stabilit în principal prin Tratatul privind funcționarea Uniunii Europene (TFUE) și prin Regulamentul financiar aplicabil bugetului general al UE.
Curtea de Conturi Europeană – instituție a Uniunii Europene
Conform tratatului, Curtea de Conturi Europeană este o instituție a Uniunii Europene. Celelalte instituții ale UE sunt Consiliul European, Consiliul UE (denumit în general „Consiliul”), Parlamentul European, Comisia Europeană, Curtea de Justiție a UE și Banca Centrală Europeană.
Curtea de Conturi Europeană – auditorul extern independent al UE
„Curtea de Conturi asigură controlul conturilor Uniunii” (articolul 285 TFUE)
Sarcina principală atribuită prin tratat Curții de Conturi Europene constă în auditarea conturilor Uniunii, cu scopul dublu de a îmbunătăți gestiunea financiară și de a raporta în fața cetățenilor Europei asupra modului de utilizare a fondurilor publice de către autoritățile responsabile de gestionarea acestora.
Articolul 285 – Curtea de Conturi (componență)
Articolul 286 – Curtea de Conturi (îndatoririle membrilor)
Articolul 287 – Curtea de Conturi (sarcini)
Conform tratatului, Curtea de Conturi verifică totalitatea conturilor de venituri și cheltuieli ale Uniunii. De asemenea, aceasta verifică totalitatea conturilor de venituri și cheltuieli ale oricărui organ, oficiu sau agenție înființată de Uniune, în măsura în care actul constitutiv respectiv nu exclude acest control.
Curtea de Conturi prezintă Parlamentului European și Consiliului o declarație de asigurare referitoare la fiabilitatea conturilor, precum și la legalitatea și regularitatea operațiunilor subiacente acestora. Această declarație se publică în Jurnalul Oficial al Uniunii Europene și poate fi completată cu aprecieri specifice pentru fiecare domeniu major de activitate a Uniunii.
Curtea examinează legalitatea și regularitatea tuturor veniturilor și cheltuielilor și verifică dacă a fost asigurată o bună gestiune financiară. În acest context, Curtea are obligația de a semnala îndeosebi orice neregulă.
După încheierea fiecărui exercițiu financiar, Curtea de Conturi Europeană întocmește un raport anual care se transmite celorlalte instituții ale Uniunii și se publică în Jurnalul Oficial al Uniunii Europene împreună cu răspunsurile formulate de aceste instituții la observațiile Curții.
De asemenea, Curtea de Conturi își poate prezenta în orice moment observațiile cu privire la chestiuni specifice, îndeosebi sub forma rapoartelor speciale, și poate emite avize la cererea uneia dintre celelalte instituții ale Uniunii.
Curtea de Conturi Europeană sprijină Parlamentul European și Consiliul în exercitarea funcției acestora de control al execuției bugetare.
În ceea ce privește Banca Centrală Europeană, competențele în materie de audit ale Curții se limitează la examinarea eficienței administrării BCE (articolul 27 din Protocolul nr. 4 la tratat).
Textul de referință cu privire la dispozițiile financiare se găsește la articolele 310‑325 din Tratatul privind funcționarea Uniunii Europene.
Articolul 319 – execuția bugetului și descărcarea
Articolul 322 – dispoziții comune
Articolul 325 – combaterea fraudei
În calitate de instituție a UE înființată prin tratat, modul de funcționare a Curții trebuie reglementat prin intermediul unor norme și al unor proceduri adecvate.
În conformitate cu articolul 287 TFUE, Curtea de Conturi își stabilește propriul regulament de procedură, care se aprobă de către Consiliul UE. Curtea stabilește normele de aplicare ale acestui regulament de procedură.
Bugetul general al UE
Normele de aplicare a regulamentului de procedură al Curții de Conturi